钦定古今图书集成/明伦汇编/家范典/第011卷 > 孝经 > 《孝治章第八》
## 钦定古今图书集成/明伦汇编/家范典/第011卷 > 孝经 > 《孝治章第八》

子曰：“昔者明王之以孝治天下也，不敢遗小国之臣，
而况于公侯伯子男乎？故得万国之懽心以事其先
王。治国者，不敢侮于鳏寡，而况于士民乎？故得百姓
之懽心以事其先君。治家者，不敢失于臣妾，而况于
妻子乎？故得人之懽心以事其亲。夫然，故生则亲安
之，祭则鬼享之。是以天下和平，灾害不生，祸乱不作。”
故明王之以孝治天下也如此。《诗》云：“有觉德行，四国
顺之。”